Poliisi kävi keräämässä laittomat lähetykset pois.

Helsingissä on ollut liikkeellä erilainen joulutonttu. Töölössä sijaitsevan kerrostalon asukkaat havahtuivat keskiviikkoiltapäivänä siihen, kun heidän postiluukuistaan tungettiin sisään kannabista.

– Tällainen tapaus on ollut, vahvistaa komisario Juha Haapala Helsingin poliisista.

Poliisi tuli asukkaiden ilmoitusten perusteella paikalle ja ryhtyi keräämään laittomia joululahjoja pois.

– Tehtävä on vielä kesken, mutta en usko että tästä on aiheutunut vahinkoa kenellekään, Haapala sanoo.

Huumeidenjakaja on poliisin hallussa. Henkilöä ei ole vielä kuulusteltu tarkemmin, mutta hän on antanut poliisille syyn tekosiinsa.

– Epäilty kertoi halunneensa jakaa asukkaille joulumieltä.